Y bos a'i benodiad "diddorol" | O Bell
← Y busnes Murdoch 'ma
Y pethe →
Gorffennaf 27, 2011 · 12:27 pm
Y bos a'i benodiad "diddorol"
Un o bleserau mwyaf fy wythnos yma ar Albion Street (ie, wir) yn Brunswick West yw gwrando ar raglenni radio o Gymru.
Mae'na gwpl yr wyf yn wrandawr ffyddlon ohonynt.
"Dau o'r Bae" ac "Wythnos Gwilym Owen" ydynt.
Ond nawr mae'r cwpl yn un.
Mae Gwilym wedi rhoi'r gorau i'w raglen a thrwy wneud hynny wedi dod a gyrfa hynod dylanwadol fel darlledwr gwych a newyddiadurwr naturiol.
Mae GO yn gofyn cwestiynau lletchwith, profoclyd ac amserol.
Boed ar "Yr Wythnos" neu "Wythnos Gwilym Owen" yr oedd yn gwneud yr hyn y dylai journo wneud – gofyn a gwrando … a gofyn.
Roedd Gwilym heyd yn fos i mi !
Cefais gynnig ganddo i gefnu ar blwyfoldeb hyfryd Sain Abertawe, lle roeddwn yn ddyn newyddion, cyflwynydd raglen chwaraeon yn y Gymraeg ("Bell ar y bel"!!) a gohebydd ar gemau Dinas Abertawe, o dan amgylchiadau diddorol.
Nid mewn cyfweliad ond trwy godi ar fy nhraed a dweud fy nweud yn ystod recordiad o'r rhaglen "Hawl i holi" pan ddaeth hi i ardal Penybont-ar-Ogwr ym 1985.
Roedd Gwilym yn cadeirio'r rhaglen y noson honno. O fewn wythnos daeth galwad ffon gwbl annisgwyl a chynnig gwefreiddiol.
Beth wnes i i haeddu cynnig i fod yn olynydd i T. Glynne Davies fel gohebydd BBC Radio Cymru yn Abertawe a minnau'n "ddysgwr"?
Wel, wrth i eistedd yng Nghlwb Brynmenyn a gwrando ar y panel – a does dim clem 'da fi pwy oedd ar y panel y noson honno -rown i'n meddwl bod y pwysigion yn siarad rwtsh ynglyn a gwasanaethau newyddion yn y Gymraeg.
Cofiwch yr oedd S4C ond yn fabi pryd hynny a nid oedd Radio Cymru llawer hyn.
Roedd 'na son byth a hefyd gan bobl ddoeth y sefydliad Cymraeg am yr angen i gael ffordd Gymreig a Chymraeg o gyfleu straeon.
Fel newyddiadurwr oedd yn codi ar fy nraed proffesiynol trwy weithio yn Saesneg a Chymraeg yr oeddwn yn gwybod bod stori yw stori ac mae'n gyfrifoldeb ar bob gohebydd i gyfleu stori mewn ffordd effeithiol.